નવી દિલ્હીઃ દેશભરમાં ચકચાર જગાવનારા 2G કૌભાંડમાં નાણાંકિય વ્યવહારની પાતળી અને ભૂલભૂલામણી ગલીઓમાંથી પસાર થઈને સમગ્ર કૌભાંડને અંજામ આપવામાં આવ્યો હોવાનું ED (એન્ફોર્સમેન્ટ ડિરેક્ટોરેટ)ની તપાસમાં ખુલ્યું હતું. આ કૌભાંડમાં તમિળનાડુની ટીવી ચેનલ અને વિજય માલ્યાની કંપનીઓ પણ શામેલ હતી. ભ્રષ્ટાચાર આચરવાનો એક માર્ગ બનેલી કલૈગનાર ટીવી ડીએમકેના સાંસદ કનિમોઝી અને ડીએમકેના અધ્યક્ષ એમ કરૂણાનિધિની પત્ની દયાળુ અમ્માલની માલિકી ધરાવે છે. ઈડીએ કલૈગનાર ટીવી મારફતે આચરવામાં આવેલા ભ્રષ્ટાચારનો ખેલ ઉજાગર કર્યો હતો. પરંતુ ઈડી દ્બારા CBI (સેન્ટ્રલ બ્યૂરો ઓફ ઈન્વેસ્ટિગેશન) કોર્ટમાં રજુ કરેલા પુરાવાઓ કાનૂની માપદંડો પર ખરા ન ઉતરતા એ રાજા અને કનિમોઝી આસાનીથી છુટી ગયાં હતાં.